Α4-0135/96

Ψήφισμα σχετικά με την ανακοίνωση της Επιτροπής σχετικά με το ρατσισμό, την ξενοφοβία και τον αντισημιτισμό (COM(95)0653 - C4-0250/96)

Το Ευρωπαϊκό Κοινοβούλιο

- έχοντας υπόψη το άρθρο ΣΤ, παράγραφος 2 της Συνθήκης EE,

- έχοντας υπόψη την ανακοίνωση της Επιτροπής σχετικά με το ρατσισμό, την ξενοφοβία και τον αντισημιτισμό COM(95)0653 - C4-0250/96),

- έχοντας υπόψη την έκθεση της εξεταστικής του επιτροπής σχετικά με την άνοδο του φασισμού και του ρατσισμού στην Ευρώπη ((Έκθεση των αποτελεσμάτων της έρευνας, Στρασβούργο, Δεκέμβριος 1986.)),

- έχοντας υπόψη την Κοινή Δήλωση κατά του ρατσισμού και της ξενοφοβίας του Ευρωπαϊκού Κοινοβουλίου, του Συμβουλίου και της Επιτροπής της 11ης Ιουνίου 1986 ((ΕΕ C 158 της 25.06.1986, σελ. 1.)),

- έχοντας υπόψη την έκθεση εξ ονόματος της εξεταστικής επιτροπής για το ρατσισμό και την ξενοφοβία σχετικά με τα πορίσματα της εξεταστικής επιτροπής της 17ης Ιουλίου 1990 ((ΕΕ C 284 της 12.11.1990, σελ. 57.)),

- έχοντας υπόψη το ψήφισμα του Συμβουλίου και των εκπροσώπων των κυβερνήσεων των κρατών μελών, που συνέρχονται στο πλαίσιο του Συμβουλίου, της 29ης Μαΐου 1990, σχετικά με την καταπολέμηση του ρατσισμού και της ξενοφοβίας ((ΕΕC 157 της 27.06.1990, σελ. 1.)),

- έχοντας υπόψη το ψήφισμα της 21ης Απριλίου 1993, σχετικά με την άνοδο του ρατσισμού και της ξενοφοβίας και τον κίνδυνο ακροδεξιάς βίας ((ΕΕ C 150 της 31.05.1993, σελ. 127.)),

- έχοντας υπόψη το ψήφισμα σχετικά με το ρατσισμό και την ξενοφοβία της 2ας Δεκεμβρίου 1993 ((ΕΕ C 342 της 20.12.1993, σελ. 19.)),

- έχοντας υπόψη το ψήφισμα της 21ης Απριλίου 1994, σχετικά με την κατάσταση των αθιγγάνων στην Κοινότητα ((EE C 128 της 9.05.1994, σελ. 372.)),

- έχοντας υπόψη το ψήφισμα της 20ής Απριλίου 1994, σχετικά με τις επιχειρήσεις εθνικής κάθαρσης ((ΕΕ C128 της 5.09.1994, σελ. 221.)),

- έχοντας υπόψη το ψήφισμα της 27ης Απριλίου 1995, σχετικά με το ρατσισμό, την ξενοφοβία και τον αντισημιτισμό ((ΕΕ C 126 της 22.06.1995, σελ. 75.)),

- έχοντας υπόψη το ψήφισμα της 15ης Ιουνίου 1995, σχετικά με την καθιέρωση ημέρας αφιερωμένης στη μνήμη του ολοκαυτώματος ((EE C 166 της 3.07.1995, σελ. 132.)),

- έχοντας υπόψη το ψήφισμα της 13ης Ιουλίου 1995, σχετικά με τις διακρίσεις εις βάρος των Roma ((EE C 249 της 25.09.1995, σελ. 156.)),

- έχοντας υπόψη το ψήφισμα της 26ης Οκτωβρίου 1995, σχετικά με το ρατσιμό, την ξενοφοβία και τον αντισημιτισμό ((ΕΕ C 308 της 20.11.1995, σελ. 140)),

- έχοντας υπόψη την τελική έκθεση της Συμβουλευτικής Επιτροπής για το Ρατσισμό και την Ξενοφοβία (Επιτροπή Kahn) προς το Ευρωπαϊκό Συμβούλιο των Καννών της 26 και 27 Ιουνίου 1995, (RAXEN24),

- έχοντας υπόψη την έκθεση της Συμβουλευτικής Επιτροπής για το Ρατσισμό και την ξενοφοβία, του Ευρωπαϊκού Συμβουλίου της Μαδρίτης της 15 και 16 Δεκεμβρίου 1995, (RAXEN 58),

- έχοντας υπόψη την προσωρινή έκθεση του Συμβουλίου σχετικά με τη μελέτη σκοπιμότητας για ένα Ευρωπαϊκό Κέντρο Παρακολούθησης του Ρατσισμού και της Ξενοφοβίας που υποβλήθηκε στο Ευρωπαϊκό Συμβούλιο της Μαδρίτης το Δεκέμβριο του 1995,

- έχοντας υπόψη τις συστάσεις της ομάδας προβληματισμού προς το Ευρωπαϊκό Συμβούλιο, «Μια στρατηγική για την Ευρώπη», του Δεκεμβρίου 1995, (REFLEX 21),

- έχοντας υπόψη τα πορίσματα της Προεδρίας του Ευρωπαϊκού Συμβουλίου του Δουβλίνου, το Μάιο του 1990, του Μάαστριχτ τον Δεκέμβριο του 1991, του Εδιμβούργου, το Δεκέμβριο του 1992, της Κοπεγχάγης, τον Ιούνιο του 1993, της Κέρκυρας, τον Ιούνιο του 1994, του Έσσεν, το Δεκέμβριο του 1994, των Καννών, τον Ιούνιο του 1995, της Μαδρίτης, το Δεκέμβριο του 1995,

- έχοντας υπόψη τις συστάσεις της Επιτροπής των Υπουργών του Συμβουλίου της Ευρώπης σχετικά με το έργο της Ευρωπαϊκής Επιτροπής κατά του ρατσισμού και της μισαλλοδοξίας, CAHLI (95)5, 8 Φεβρουαρίου 1994,

- έχοντας υπόψη τις συστάσεις της Κοινοβουλευτικής Συνέλευσης του Συμβουλίου της Ευρώπης σχετικά με τις εργασίες της Ευρωπαϊκής Επιτροπής κατά του ρατσισμού και της μισαλλοδοξίας, CAHLI(95)4, 8 Φεβρουαρίου 1994,

- έχοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων και τις γνωμοδοτήσεις της Επιτροπής Προϋπολογισμών, της Επιτροπής Νομικών Θεμάτων και Δικαιωμάτων των Πολιτών και της Επιτροπής Κοινωνικών Υποθέσεων και Απασχόλησης (Α4-0135/96),

Α. λαμβάνοντας υπόψη ότι η ευρωπαϊκή ιστορία έχει πέσει επανειλημμένως στα νύχια του ρατσισμού και του εθνικού μίσους, με τρομακτικές συνέπειες: γενοκτονία των εβραίων, τσιγγάνων, ομοφυλοφίλων και ατόμων με ειδικές ανάγκες, εκατομμύρια θύματα μεταξύ του μαχόμενου και του άμαχου πληθυσμού, εγκλεισμός ομάδων του πληθυσμού σε στρατόπεδα συγκεντρώσεως, διώξεις, επιχειρήσεις εθνιής κάθαρσης, μαζική εξορία και ξερίζωμα ανθρώπων,

Β. λαμβάνοντας υπόψη ότι η ανάπτυξη της ευρωπαϊκής ολοκλήρωσης κατά την μεταπολεμική περίοδο αποτελούσε απάντηση στον εθνικό σοσιαλισμό, το φασισμό και τον απολυταρχικό κομμουνισμό, του οποίου υπέπεσαν θύματα ολόκληροι πληθυσμοί ευρωπαϊκών χωρών και ότι στο πλαίσιο αυτό η δημιουργία μιας δημοκρατικής και ευρωπαϊκής έννομης τάξης με κεντρικό πυρήνα την προστασία των δικαιωμάτων του ανθρώπου, είναι ουσιαστικής σημασίας,

Γ. λαμβάνοντας υπόψη ότι η ύπαρξη αρμονικών κοινωνιών με εθνικές και πολιτιστικές ποικιλομορφίες αποτελεί ένδειξη πολιτισμού και προωθεί το ευρωπαϊκό ιδεώδες καθώς επίσης και ότι μια ζωντανή κοινωνία είναι ανοιχτή στις πολιτιστικές επιδράσεις που έρχονται απέξω και συνεπώς αποτελεί ένδειξη αυθόρμητης τάσης για αφομοίωση ξένων πολιτιστικών στοιχείων, γεγονός που έχει καθορίσει τον χαρακτήρα και την ιστορία πλείστων όσων κρατών και λαών,

Δ. λαμβάνοντας υπόψη ότι η κρατική πολιτική, και η πολιτική της Ευρωπαϊκής Ένωσης, είναι δυνατόν να επηρεασθεί από εθνικές προκαταλήψεις, όπως, λ.χ., παρά τα επιστημονικά πορίσματα, επισημάνθηκε και στις δηλώσεις του Συμβουλίου η συνάφεια μεταξύ της ανεργίας στην Ένωση και της μετανάστευσης,

Ε. λαμβάνοντας υπόψη ότι η στάση της Ευρωπαϊής Ένωσης, ως συνέπεια της πολιτικής που χάραξε το Συμβούλιο των Υπουργών επέτρεψε επιχειρήσεις εθνικής κάθαρσης στα σύνορά της και δημιούργησε στους πολίτες την εντύπωση ότι η Ευρωπαϊκή Ένωση δεν είναι ακόμη σε θέση να αντιταχθεί σε όσους προωθούν το ρατσισμό και το εθνικό μίσος,

ΣΤ. λαμβάνοντας υπόψη ότι έργο της Ευρωπαϊκής Ένωσης είναι η ανάπτυξη της έννομης τάξης, της δημοκρατίας, συμπεριλαμβανομένης της προστασίας των μειονοτήτων, σε σχέση με τις συνδεδεμένες και τρίτες χώρες, ενώ οφείλει να συμβάλει στη δημιουργία ευνοϊκών προϋποθέσεων που θα οδηγούσαν στην εγκαθίδρυσή τους, και ότι στο πλαίσιο αυτό καθίσταται ευκταία η συνεργασία με άλλους διεθνείς οργανισμούς, όπως το Συμβούλιο της Ευρώπης,

Ζ. Λαμβάνοντας υπόψη ότι ο ρατσισμός, ο αντισημιτισμός και η ξενοφοβία δεν αποτελούν μονοπώλιο των ακροδεξιών κομμάτων, αλλά απαντώνται σε όλο το ιδεολογικό φάσμα της πολιτικής και ότι η καταπολέμηση των φαινομένων αυτών θα πρέπει επίσης να είναι ευρεία,

Η. λαμβάνοντας υπόψη ότι τα ρατσιστικά κόμματα αποτελούν το σημείο αποκρυστάλλωσης της ξενοφοβίας, του ρατσισμού και του αντισημιτισμού στη κοινωνία και ότι είναι ανάγκη να αποκλεισθούν και να απομονωθούν οι πολιτικοί αρχηγοί τους, όπως είναι οι κ.κ. Le Pen, Haider, κ.ά., στην Ένωση με στόχο την καταπολέμηση του ρατσισμού και του αντισημιτισμού,

Θ. λαμβάνοντας υπόψη ότι ο εθνικισμός («ρατσισμός») και η ξενοφοβία έχουν βαθιές ρίζες στην κοινωνία μας, εξ αιτίας:

- στην αποικιακή ιστορία των κρατών μελών, που δεν έχει αποτελέσει αντικείμενο επεξεργασίας, στην οποία ο ρατσισμός διαδραμάτισε ιδιαίτερο ρόλο στη νομιμοποίηση της αποικιακής πολιτικής,

- η επιδεινούμενη οικονομική κατάσταση, η οποία οδηγεί σε κλιμάκωση της ανεργίας και του κοινωνικού αποκλεισμού,

- της επανεμφάνισης εγωιστικών αντιλήψεων και της απώλειας των αξιών και των αρχών της συμβίωσης, της επικοινωνίας και της ανοχής, γεγονός που δημιουργεί γόνιμο έδαφος για την ανάπτυξη ρατσιστικής και ξενόφοβης συμπεριφοράς, η οποία μπορεί να χαρακτηρισθεί είτε ως χουλιγκανισμός είτε απλώς ως εγκληματική δραστηριότητα,

- της έλλειψης κινήτρων ικανών να βοηθήσουν το άτομο να προσαρμοστεί σε μια πολυπολιτιστική, πολυεθνική κοινωνία και στο λεγόμενο «παγκόσμιο χωριό»,

- του κοινωνικού και οικονομικού αποκλεισμού τόσο μεταναστών όσο και αυτοχθόνων μελών της κοινότητας στα κράτη μέλη, εξ αιτίας του οποίου και οι δύο αυτές κατηγορίες είναι επιδεκτικές χειραγώγησης από λαϊκιστές, ολοκληρωτικούς και ακροδεξιούς πολιτικούς,

Ι. λαμβάνοντας υπόψη ότι μεγάλα τμήματα του πληθυσμού τείνουν να θεωρούν τις μειονοτικές ομάδες ως αποδιοπομπαίους τράγους για τις άθλιες συνθήκες ζωής τους, όπως:

- το υψηλό ποσοστό ανεργίας,

- τις κακές συνθήκες κοινωνικής πρόνοιας,

- τη γενική οικονομική ανασφάλεια,

- την παρακμή και υποβάθμιση των προαστίων,

- τις ανεπάρκειες του εκπαιδευτικού συστήματος,

ΙΑ. έχοντας υπόψη ότι η έννοια της φυλής δεν έχει καμία επιστημονική ούτε γενετική ούτε ανθρωπολογική βάση, και επομένως η έννοια αυτή δεν μπορεί παρά να τροφοδοτεί διακρίσεις εθνοτικής, εθνικής ή πολιτιστικής φύσεως ή ακόμη διακρίσεις σχετιζόμενες με το χρώμα του δέρματος, διότι η έννοια αυτή παραπέμπει στην ψευδή ιδέα ότι υπάρχουν «φυλές» συγκροτημένες και ιεραρχικά ταξινομημένες; συνεπώς, ο όρος αυτός θα πρέπει να αποκλειστεί από κάθε επίσημο κείμενο,

ΙΒ. λαμβάνοντας υπόψη ότι ο ρατσισμός, ο αντισημιτισμός και η ξενοφοβία αποτελούν απειλή για την κοινωνική συνοχή μεταξύ των ανθρώπων και ότι για τους λόγους αυτούς η Ευρωπαϊκή Ένωση οφείλει να λάβει ειδικά μέτρα σε διαφόρους τομείς,

ΙΓ. λαμβάνοντας υπόψη ότι η βελτίωση των γνώσεων θα βοηθήσει την Ευρωπαϊκή Ένωση να αναπτύξει μια συνεκτική στρατηγική με στόχο τη μακροπρόθεσμη και βραχυπρόθεσμη καταπολέμηση των φαινομένων αυτών,

1. εκφράζει το θαυμασμό του και εγκρίνει την Ανακοίνωση της Επιτροπής δεδομένου ότι αποτελεί πλήρη απάντηση σε προβλήματα ρατσισμού και ξενοφοβίας, στα οποία επανειλημμένως έχει εγκύψει το Ευρωπαϊκό Κοινοβούλιο, και κρίνει ότι η προσέγγιση που επέλεξε η Επιτροπή ανταποκρίνεται στην επιθυμία του για καταπολέμηση πολυαρίθμων πτυχών του ρατσισμού και της ξενοφοβίας;

2. συμφωνεί με τη δημιουργία ενός παρατηρητηρίου για το ρατσισμό και τη ξενοφοβία, όπως προτείνει η τελική έκθεση της Συμβουλευτικής Επιτροπής για το Ρατσισμό και την ξενοφοβία (επιτροπή Kahn) που εγκρίθηκε με την ευκαιρία του Ευρωπαϊκού Συμβουλίου των Καννών και ελπίζει ότι το παρατηρητήριο αυτό θα λειτουργεί ως κέντρο ενός δικτύου υπαρχόντων θεσμικών οργάνων το οποίο θα τελεί υπό την αρμοδιότητα της Επιτροπής;

3. εκφράζει την επιθυμία να συνεργάζεται το παρατηρητήριο στενά με το Συμβούλιο της Ευρώπης, ιδίως όσον αφορά εκδηλώσεις ρατσισμού και ξενοφοβίας στη περιφέρεια της Ένωσης και σε περιπτώσεις που οι τέτοιου είδους εκδηλώσεις υπερβαίνουν τα σύνορα της Ένωσης θίγοντας γειτονικές χώρες που αποτελούν μέλη του Συμβουλίου της Ευρώπης;

4. πιστεύει ότι το ανωτέρω Παρατηρητήριο θα συμβάλει στην καταπολέμηση του ρατσισμού και της ξενοφοβίας στην κοινωνία μας;

5. αναγνωρίζει ότι προκειμένου να λαμβάνεται το παρατηρητήριο σοβαρά υπόψη από θύματα του ρατσισμού, ο κανονισμός υπηρεσιακής κατάστασης των υπαλλήλων του δεν θα πρέπει να προβλέπει μόνο την πρόσληψη υπηκόων κρατών μελών;

6. πιστεύει ότι η ετήσια έκθεση και άλλες δημοσιεύσεις του παρατηρητηρίου δεν θα πρέπει να περιορίζονται στην παρουσίαση γεγονότων, αλλά θα πρέπει να μελετούν συγκεκριμένες πολιτικές που θα είναι δυνατό να ακολουθούνται από τις τοπικές αρχές, τις εθνικές κυβερνήσεις και την Ένωση;

7. καλεί τα θεσμικά όργανα της Ένωσης να δώσουν πειστικό παράδειγμα σε ό,τι αφορά την καταπολέμηση του ρατσισμού, της ξενοφοβίας και του αντισημιτισμού και να εξετάσουν προς τούτο με κριτικό βλέμμα την πολιτική που εφαρμόζουν ως προς το σημείο αυτό;

8. εκφράζει τη λύπη του για το γεγονός ότι η Ένωση, στο πλαίσιο της εξωτερικής της πολιτικής δεν είναι σε θέση να καταλήξει σε μια συνεκτική και αποτελεσματική εξάληψη και καταπολέμηση του εθνικού μίσους;

9. καλεί το Συμβούλιο, την Επιτροπή και τα κράτη μέλη, στο πλαίσιο της εξωτερικής πολιτικής που ασκούν έναντι τόσο των κρατών που έχουν υποβάλει αίτηση για την προσχώρησή τους στην Ένωση, όσο και των συνδεδεμένων χωρών και των άλλων τρίτων κρατών, να προσδώσουν μέγιστη σπουδαιότητα στη προστασία των μειονοτήτων στα κράτη αυτά και να υποστηρίξουν κατά το δυνατόν περισσότερο το Συμβούλιο της Ευρώπης στις προσπάθειες που καταβάλλει προς το σκοπό αυτό;

10. καλεί όλους τους πολιτικούς ηγέτες και τα άτομα που επηρεάζουν την κοινή γνώμη όπως απέχουν από την έξαρση των αισθημάτων ξενοφοβίας και καταδικάζουν με τις πράξεις τους και με την πολιτική τους οποιαδήποτε μορφή αδιαλλαξίας και ρατσιστικών δηλώσεων;

11. συμμερίζεται την πρόθεση της Επιτροπής να επιδιώξει την κοινωνικοοικονομική ισότητα όλων των πολιτών της Ένωσης, και θεωρεί την κοινή δήλωση των Κοινωνικών Εταίρων (Φλωρεντία 1994) ως ένα σημαντικό βήμα για την καταπολέμηση των διακρίσεων και του ρατσισμού στον τομέα της εργασίας, και καλεί την Επιτροπή να ελέγξει την πρακτική εφαρμογή της εν λόγω δήλωσης ούτως ώστε να μην απαραμείνει νεκρό γράμμα;

12. καλεί την Επιτροπή να υποστηρίζει και να ελέγχει την εφαρμογή των συγκεκριμένων προτάσεων στην τελική έκθεση της Συμβουλευτικής Επιτροπής για το ρατσισμό και την ξενοφοβία (Επιτροπή Kahn), ιδίως στους τομείς της δικαιοσύνης και της αστυνομίας, και να υποβάλει έκθεση στο Ευρωπαϊκό Κοινοβούλιο σχετικά με το θέμα αυτό στα τέλη του 1977;

13. εκφράζει την προσδοκία ότι τα αποτελέσματα της εφαρμογής της δήλωσης των κοινωνικών εταίρων θα αποτελέσουν έρεισμα για την ανάπτυξη μιας ευρωπαϊκής οδηγίας για την κατάργηση των διακρίσεων στην αγορά εργασίας;

14. επισημαίνει ότι η «αστική κοινωνία» (civil society) στην Ένωση έχει χρέος να καταπολεμήσει το ρατσισμό και την ξενοφοβία και υποστηρίζει την πρόταση της Επιτροπής περί δημιουργίας ενός φόρουμ για την κοινωνική πολιτική, στο πλαίσιο αυτό επιθυμεί επίσης να καθιερωθεί διάλογος μεταξύ της Επιτροπής και των εκπροσώπων των σημαντικοτέρων θρησκευτικών ρευμάτων στην Ευρώπη και θεωρεί σκόπιμο να διευκολύνει η Επιτροπή την εγκαινίαση διαλόγου μεταξύ των διαφόρων αυτών ρευμάτων;

15. καλεί την Επιτροπή όπως, στο πνεύμα της πρότασης «γραμμή εκκίνησης» (starting line) που υποστηρίζουν οι εκκλησίες και οι Μη Κυβερνητικοί Οργανισμοί, αναπτύξει μια πολιτική για την κατάργηση των διακρίσεων σε ένα μεγάλο αριθμό άλλων τομέων (υγειονομική περίθαλψη, παιδεία κ.λπ.) και, βάσει των εμπειριών που θα αποκομισθούν από την εφαρμογή της σχετικής πολιτικής και της νομοθετικής πρακτικής στα κράτη μέλη, καθορίσει κανόνες για την κατάργηση των διακρίσεων;

16. τονίζει την ανάγκη να ληφθούν μέτρα στο χώρο της παιδείας και της εκπαίδευσης για τον αποτελεσματικό αγώνα κατά του ρατσισμού και της ξενοφοβίας και ζητεί από τα κράτη μέλη να λάβουν τα αναγκαία μέτρα προς την κατεύθυνση αυτή και, από την Επιτροπή, να παράσχει την αναγκαία υποστήριξη για την επίτευξη αυτών των στόχων;

17. υποστηρίζει την προτίμηση που εκφράζει η Επιτροπή όσον αφορά την περίληψη στις συνθήκες μιας γενικής διάταξης κατά των διακρίσεων και καλεί, στο πλαίσιο αυτό, την Επιτροπή να υποβάλει συνεκτική πρόταση οδηγίας κατά των διακρίσεων εις βάρος μειονοτήτων στην Ένωση που είναι δυνατόν να βασισθεί στις ισχύουσες διατάξεις κατά των διακρίσεων των κρατών μελών;

18. κρίνει την άποψη της Επιτροπής ότι θα πρέπει να περιληφθούν στη Συνθήκη περί ιδρύσεως της Κοινότητας ειδικές διατάξεις για την καταπολέμηση του ρατσισμού, ως υποστήριξη του αγώνα που το ίδιο έχει αναλάβει κατά του ρατσισμού και της ξενοφοβίας;

19. κρίνει ουσιαστική την προώθηση κοινής δράσης και τον καθορισμό ευρωπαϊκών νομοθετιών ρυθμίσεων σχετικά με την καταπολέμηση του ρατσισμού και της ξενοφοβίας; στο πλαίσιο αυτό κρίνει σκόπιμο όπως η συνεργασία στον τομέα της δικαιοσύνης προσανατολισθεί προς την καταπολέμηση του ρατσισμού με διασυνοριακό χαρακτήρα, συγκεκριμένα εις ό,τι αφορά τα δημοσιεύματα, τις εκδηλώσεις ρατσιστών και τις «λεωφόρους της πληροφόρησης»;

20. επικροτεί την απόφαση του Συμβουλίου Υπουργών Δικαιοσύνης και Εσωτερικών της 19ης και 20ης Μαρτίου 1996, για μια κοινή δράση εναντίον του ρατσισμού και της ξενοφοβίας βάσει του άρθρου Κ.3 της Συνθήκης περί ίδρυσης της Ευρωπαϊκής Ένωσης, ζητεί επιπλέον να προβλέψει η νομοθεσία όλων των κρατών μελών της Ευρωπαϊκής Ένωσης την απαγόρευση της μη αναγνώρισης του ολοκαυτώματος και θεωρεί επιπλέον απαραίτητο να αναπτύξουν τα κράτη μέλη τη συνεργασία τους στον τομέα του ρατσισμού και της ξενοφοβίας σε σχέση και με τις συνδεδεμένες χώρες της Κεντρικής και Ανατολικής Ευρώπης;

21. κρίνει μείζονος σημασίας την ίση μεταχείριση των εθνικών μειονοτήτων και ζητεί επίσης να προστατευθούν τα δικαιώματα των μεταναστών των κρατών μελών, και καλεί την Επιτροπή να καταγράψει τα επιχειρήματα των κρατών μελών τα οποία έχουν επιφυλαχθεί να υπογράψουν ευρωπαϊκές και διεθνείς συμβάσεις, και ιδιαίτερα την ευρωπαϊκή σύμβαση προστασίας των ανθρωπίνων δικαιωμάτων και των θεμελιωδών ελευθεριών και την διεθνή συνθήκη για την εξάλειψη κάθε μορφής φυλετικών διακρίσεων, και καλεί στο πλαίσιο αυτό την Επιτροπή να υποβάλει συμπληρωματική ανακοίνωση;

22. κρίνει αναγκαία την παροχή υποστήριξης στους μετανάστες, προκειμένου να μπορούν να ασκούν τις θρησκευτικές και φιλοσοφικές τους πεποιθήσεις και θεωρεί επιθυμητή, για την ενσωμάτωση των πεποιθήσεων αυτών στην ευρωπαϊκή κουλτούρα της ανοχής, του αμοιβαίου σεβασμού και των ανθρωπίνων δικαιωμάτων, την παροχή βοήθειας για την επαγγελματική και επιστημονική κατάρτιση των ιμάμηδων και των άλλων πνευματικών ηγετών στην Ευρώπη και ζητεί από την Επιτροπή να παράσχει τις αναγκαίες διευκολύνσεις;

23. είναι πεπεισμένο ότι για τους υπηκόους τρίτων χωρών που έχουν δικαίωμα παραμονής σε ένα από τα κράτη μέλη της Ευρωπαϊκής Ένωσης πρέπει να δοθεί η δυνατότητα απόκτησης της ιθαγένειας του αντίστοιχου κράτους μέλους και εκτιμά τις προτάσεις της Επιτροπής περί κατάργησης των ελέγχων στα εσωτερικά σύνορα και εγκαθίδρυσης της ελεύθερης κυκλοφορίας για τους υπηκόους τρίτων χωρών ως ένα βήμα προς την ορθή κατεύθυνση;

24. καλεί τα κράτη μέλη να διευκολύνουν την πολιτογράφηση των μεταναστών, να επιτρέπουν την κατοχή διπλής ιθανέγειας, να δημιουργήσουν τις προϋποθέσεις για την άσκηση του δικαιώματος της πολιτογράφησης των παιδιών των μεταναστών που γεννιούνται στην Ένωση και να χορηγούν την ιθαγένεια χωρίς να προβάλλονται τυπικά εμπόδια;

25. παροτρύνει την Επιτροπή να διερευνήσει επίσης τα ειδικά προβλήματα του ρατσισμού και της ξενοφοβίας που αντιμετωπίζουν τα 3-4 εκατ. των έγχρωμων που κατοικούν στην Ευρωπαϊκή Ένωση;

26. υποστηρίζει την προσέγγιση της Επιτροπής η οποία προτείνει να συμπληρωθεί η πολιτική σχετικά με την ενσωμάτωση με ειδικές δράσεις για ορισμένες ομάδες στην Ένωση, όπως οι μετανάστες και οι τσιγγάνοι, αλλά κρίνει ουσιαστικής σημασίας τη διατήρηση της συνοχής μεταξύ της γενικής πολιτικής περί συνοχής και των ειδικών δράσεων και κρίνει ότι κατά την αξιολόγηση των δράσεων θα πρέπει να εξετάζεται κατηγορηματικά η εν λόγω συνοχή.

27. επαναλαμβάνει την άποψή του ότι η κοινωνική, πολιτιστική και πολιτική ενσωμάτωση των μεταναστών είναι αναγκαία για την ίση μεταχείρισή τους στην κοινωνία και για την καταπολέμηση του ρατσισμού, και καλεί τα κράτη μέλη να περιλάβουν το ζήτημα αυτό στις κοινωνικές και πολιτικές τους αποφάσεις και να εκχωρούν το εκλογικό δικαίωμα και στους μετανάστες;

28. υποστηρίζει τα σχέδια της Επιτροπής για τη βελτίωση των συνθηκών διαβίωσης των μεταναστών στις πόλεις και θεωρεί ότι στο θέμα αυτό έχουν και οι ίδιοι οι μετανάστες ένα ρόλο να διαδραματίσουν, αναρωτιέται όμως κατά πόσον είναι επαρκής ο διαθέσιμος προϋπολογισμός και επισημαίνει ότι η Επιτροπή οφείλει να περιοριστεί σε ένα δευτερεύοντα ρόλο;

29. αναγνωρίζει τον σημαντικό ρόλο της παιδείας για την αντιμετώπιση των ρατσιστικών και ξενόφοβων τάσεων στους νέους, διότι μεταξύ άλλων η παιδεία συμβάλλει στην διαμόρφωση της συνείδησης και στην απόκτηση αισθήματος κοινωνικής ευθύνης; ζητεί από την Επιτροπή:

- να ενθαρρύνει τις αρμόδιες για την παιδεία αρχές να προχωρήσουν σε μια ποιοτική βελτίωση της διδασκαλίας περί του νοήματος του Β' Παγκοσμίου Πολέμου για τη σύγχρονη ιστορία και για τον αγώνα κατά του ρατσισμού και του εθνικισμού,

- να αναγνωρίσει το γεγονός ότι η παιδεία σε θέματα θρησκείας και συνηθειών ζωής μπορεί να συμβάλει στη διαμόρφωση της συνείδησης και στην ανάπτυξη συγκεκριμένων τρόπων ζωής στους νέους,

- να προωθήσει τις ανταλλαγές γνώσεων και εμπειριών σχετικά με τις μεθόδους απόκτησης της ιθαγένειας καθώς επίσης και να προωθήσει την σχετική κατάρτιση των ενηλίκων,

- να ενθαρρύνει την ανταλλαγή γνώσεων και εμπειριών όσον αφορά τις μεθόδους ενσωμάτωσης και της συναφούς κατάρτισης των ενηλίκων;

30. αναγνωρίζει τη σημασία του ρόλου που οι δημοσιογράφοι θέλουν να διαδραματίσουν για την καταπολέμηση των φαινομένων ρατσισμού και ξενοφοβίας και υποστηρίζει την ιδέα των δημοσιογραφικών βραβείων;

31. υποστηρίζει την πρόθεση της Επιτροπής να βοηθήσει, μέσω του προγράμματος MEDIA II, την παραγωγή προγραμμάτων σχετικών με την εθνική και πολιτιστική ποικιλομορφία στην κοινωνία και πιστεύει ότι οι μετανάστες, μέσω διαφόρων κινήτρων, θα πρέπει να έχουν μεγαλύτερες δυνατότητες να εργάζονται στα μέσα μαζικής επικοινωνίας και να επιμελούνται εκπομπές και υπογραμμίζει την ευθύνη των διαφημιστών να αποφεύγουν την προαγωγή της ξενοφοβίας;

32. διαπιστώνει ότι ικανοποιήθηκε η επιθυμία του για ένα ευρωπαϊκό έτος κατά του ρατσισμού μέσω ενός συγκεκριμένου σχεδίου;

33. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, στις κυβερνήσεις των κρατών μελών και στον Πρόεδρο της Συμβουλευτικής Επιτροπής για το Ρατσισμό και τη Ξενοφοβία.